**AKTSIASELTSI TALLINNA VESI**

**PÕHIKIRI**

1. **AKTSIASELTSI ÄRINIMI, ASUKOHT JA ÕIGUSLIK SEISUND**
   1. Aktsiaseltsi (edaspidi Selts) ärinimi on:

Aktsiaselts Tallinna Vesi (lühendatult AS Tallinna Vesi)

* 1. Seltsi asukoht on Tallinn, Eesti Vabariik.
  2. Oma kohustuste täitmise eest vastutab Selts kogu oma varaga. Aktsionärid ei vastuta isiklikult Seltsi kohustuste eest. Selts ei vastuta aktsionäride kohustuste eest.
  3. Selts on asutatud määramata ajaks.

1. **SELTSI TEGEVUSE EESMÄRK, TEGEVUSALAD JA ÕIGUSED**
   1. **Seltsi tegevusalad on:**
      1. Tarbijate varustamine kehtestatud normatiividele vastava kvaliteediga joogi- ja tehnilise veega ning tarbijate reo- ja sademevee ärajuhtimine ja puhastamine;
      2. Veevarustuse ja kanalisatsiooni objektide projekteerimine ja ehitamine, remontimine, korrashoid ja avariide likvideerimine;
      3. Veevarustus- ja kanalisatsioonialased konsultatsioonid ning koolitus;
      4. Joogi- ja heitvee kvaliteedi laboratoorne analüüs;
      5. Veevarustuse ja kanalisatsiooni tehniliste tingimuste väljatöötamine ja väljastamine;
      6. Veevarustuse ja kanalisatsiooni energeetika seadmete hooldus ja remont;
      7. Joogi- ja heitvee puhastamisel tekkiva jääkmuda utiliseerimine, haljastusmulla tootmine ja müük;
      8. Puhastatud heitvee baasil sooja tootmine;
      9. Veevarustuse ja kanalisatsiooni tehniliste ja tehnoloogiliste lahenduste, seadmete, aparatuuri, mõõteriistade ja juhtimissüsteemide väljatöötamine, valmistamine, vahendamine ning realiseerimine;
      10. Transporditeenused.
   2. Seltsil on õigus teostada kõiki Seltsi tegevuseks vajalikke õigustoiminguid, mis ei ole vastuolus seaduse või Seltsi põhikirjaga.
2. **AKTSIAKAPITAL JA AKTSIAD**
   1. **Aktsiakapital**
      1. Aktsiakapital moodustub rahalistest või mitterahalistest sissemaksetest. Mitterahalise sissemakse väärtust hindab Seltsi nõukogu poolt valitud ekspert, võttes aluseks asja või õiguse hariliku väärtuse. Mitterahalise sissemakse hindamist kontrollib audiitor seaduses ettenähtud korras.
      2. Seltsi miinimumaktsiakapitaliks on 12 000 000 eurot ja maksimumaktsiakapitaliks on 48 000 000 eurot.
      3. Aktsia eest tasumisega viivitamisel on aktsionär kohustatud maksma Seltsile viivist 0,05 % iga viivitatud päeva eest. Seltsi juhatus saadab maksega viivitavale aktsionärile teate nõudega tasuda viivitatud summa ühe kuu jooksul teate saatmisest märkides, et makse tasumata jätmisel kaotab aktsionär oma aktsia. Kui aktsionär ei tasu puudu olevat summat teates nimetatud tähtaja jooksul, kaotab ta oma aktsia. Aktsionäri poolt tasutud summa, mis ei ületa üht viiendikku aktsia nimiväärtusest, kantakse Seltsi reservkapitali, ülejäänud summa tagastatakse aktsionärile.
   2. **Aktsiad**
      1. Seltsil on ühte liikinimelised aktsiad nimiväärtusega 0,6 eurot (kuuskümmend eurosenti) iga aktsia .
      2. Iga aktsia annab selle omanikule Seltsi aktsionäride üldkoosolekul 1 (ühe) hääle ja õiguse osaleda Seltsi aktsionäride üldkoosolekul ning kasumi ja Seltsi lõpetamisel allesjäänud vara jaotamisel, samuti muud seaduses ja Seltsi põhikirjas sätestatud õigused.
   3. **Aktsiate võõrandamine**

Aktsiad on vabalt võõrandatavad.

* 1. **Aktsiate Registreerimine**

Kõik Seltsi aktsiad registreeritakse Eesti Väärtpaberite registris dematerialiseeritud kujul. Seltsi aktsiate omanikele ei väljastata aktsiatähti.

1. **VAHETUSVÕLAKIRJAD**
   1. Selts võib Seltsi aktsionäride üldkoosoleku otsusel välja lasta vahetusvõlakirju.
   2. Vahetusvõlakirjade nimiväärtuste summa ei või olla suurem kui 1/3 aktsiakapitalist.
2. **AKTSIONÄRIDE ÕIGUSED JA KOHUSTUSED**
   1. **Aktsionäride õigused**
      1. Aktsionärid on võrdsetel asjaoludel võrdsed.
      2. Aktsionäride õigused on ette nähtud seaduse ja Seltsi põhikirjaga.
   2. **Aktsionäride kohustused**
      1. Aktsionär on kohustatud täitma temale seaduse ja Seltsi põhikirjaga pandud kohustusi.
3. **SELTSI JUHTIMINE**
   1. **Seltsi juhtimisorganid on:**
      1. aktsionäride üldkoosolek (edaspidi **Üldkoosolek**);
      2. nõukogu (edaspidi **Nõukogu**);
      3. juhatus (edaspidi **Juhatus**).
   2. **Üldkoosolek**
      1. Seltsi kõrgeim juhtimisorgan on Üldkoosolek. Üldkoosolekud on korralised ja erakorralised. Kui Seltsil on üks aktsionär, on aktsionäril kõik Üldkoosoleku õigused.
      2. Korraline Üldkoosolek toimub kord aastas, kuid mitte hiljem kui 6 (kuue) kuu jooksul majandusaasta lõppemisest. Korralise Üldkoosoleku toimumisest teatab Juhatus aktsionäridele vähemalt 3 (kolm) nädalat ette.
      3. Erakorralise Üldkoosoleku kutsub Juhatus kokku seaduses ettenähtud juhtudel, teatades sellest aktsionäridele vähemalt 3 (kolm) nädalat ette. Erakorralise Üldkoosoleku kokkukutsumise taotlus esitatakse Juhatusele kirjalikult.
      4. Juhatus teavitab aktsionäre Üldkoosoleku toimumisest seaduses ettenähtud korras.
      5. Üldkoosolek toimub Juhatuse poolt määratud ajal ja kohas Eesti Vabariigis.
      6. Üldkoosolek on otsustusvõimeline, kui kohal on üle poole aktsiatega esindatud häältest.
      7. Üldkoosoleku pädevuses on:
         1. Seltsi põhikirja muutmine;
         2. aktsiakapitali suurendamine;
         3. otsustada lasta välja aktsiaid, vahetusvõlakirju, aktsiaoptsioone ja muid omakapitaliga seotud instrumente või muid õigusi, mida saab otseselt või kaudselt vahetada Seltsi aktsiate vastu, kasutada Seltsi aktsiate omandamiseks, või mis annavad õigusi Seltsi aktsiate omandamiseks või märkimiseks, sealhulgas otsustada sellesisuliste otsuste tegemiseks volituste andmine Nõukogule, kui see on kehtivate õigusaktidega lubatud ja ulatuses, mis on kehtivate õigusaktidega lubatud;
         4. võtta vastu punktis 6.2.7.3. nimetatud otsuseid tingimustega, mis otseselt või kaudselt välistavad Seltsi aktsionäride õiguse märkida vastavaid aktsiaid, vahetusvõlakirju, aktsiaoptsioone või muid omakapitaliga seotud instrumente või muid punktis 6.2.7.3 nimetatud õigusi proportsionaalselt vastavalt nende aktsiate osakaalule Seltsi aktsiakapitalis, ja/või otsustada muul viisil Seltsi aktsiakapitali suurendamise üle teisiti kui proportsionaalselt kõigi aktsionäride suhtes, vastavalt nende aktsiate osakaalule Seltsi aktsiakapitalis;
         5. aktsiakapitali vähendamine;
         6. audiitori valimine;
         7. erikontrolli määramine;
         8. majandusaasta aruande kinnitamine ja kasumi jaotamine;
         9. Seltsi lõpetamise, ühinemise, jagunemise ja ümberkujundamise otsustamine;
         10. Nõukogu liikmete valimine ja tagasikutsumine vastavalt põhikirja punktile 6.3.7.1;
         11. Nõukogu liikme vastu nõude esitamise otsustamine ja selles nõudes Seltsi esindaja määramine;
         12. Nõukogu liikmega tehingu tegemise otsustamine (välja arvatud Seltsi poolt igapäevase majandustegevuse raames turuhindade või Seltsi tavapärase hinnakirja alusel sõlmitavad tehingud) ja vastavas tehingus Seltsi esindaja määramine;
         13. oma aktsiate omandamise otsustamine, samuti sellele järgneva oma aktsiate müügi või tühistamise otsustamine Nõukogu või Juhatuse poolt Üldkoosolekule esitatud ettepaneku alusel;
         14. aktsiate noteerimise või noteerimise lõpetamise otsustamine mistahes börsil Nõukogu või Juhatuse poolt Üldkoosolekule esitatud ettepaneku alusel;
         15. Juhatuse või Nõukogu nõudel teiste Seltsi tegevusega seotud küsimuste otsustamine;
         16. muude seadusega Üldkoosoleku pädevusse antud küsimuste otsustamine.
      8. Üldkoosoleku otsus on vastu võetud, kui selle poolt on antud üle poole Üldkoosolekul aktsiatega esindatud häältest, välja arvatud Seltsi põhikirja eelpool toodud punktides 6.2.7.1; 6.2.7.4; 6.2.7.5; 6.2.7.9; 6.2.7.12; 6.2.7.13 ja/või 6.2.7.14 ning ka punktides 6.3.2.2; 6.3.2.3; 6.3.2.11 ja 6.3.3 (kui need on esitatud Üldkoosolekule otsustamiseks) nimetatud küsimuste otsustamisel, millistes küsimustes on otsus vastu võetud, kui selle poolt on antud vähemalt 83% Üldkoosolekul aktsiatega esindatud häältest. Küsimustes, mille otsustamiseks on seadusega nõutud suurem häälteenamus, on Üldkoosoleku otsus vastu võetud, kui taolise otsuse poolt on antud seadusega nõutud arv hääli.
      9. Elektrooniline osalemine Üldkoosolekul

6.2.9.1. Aktsionärid võivad Üldkoosoleku päevakorras olevate punktide kohta koostatud otsuste eelnõusid hääletada elektrooniliste vahendite abil enne Üldkoosolekut või Üldkoosoleku kestel, kui see on tehniliselt turvalisel viisil võimalik ja kui see on sätestatud Üldkoosoleku kokkukutsumise teates.

6.2.9.2. Elektroonilise hääletamise korra määrab Juhatus. Elektrooniline hääletamine peab toimuma kirjalikku taasesitamist võimaldavas vormis.

6.2.9.3. Üldkoosoleku kokkukutsumise teates sätestatakse, kas elektrooniline hääletamine on võimalik ning kuidas saab tutvuda Juhatuse poolt kehtestatud elektroonilise hääletamise korraga.

6.2.9.4. Elektrooniliselt hääletanud aktsionär loetakse Üldkoosolekul osalevaks ja tema aktsiatega esindatud hääled arvestatakse Üldkoosoleku kvoorumi hulka, kui seaduses ei ole sätestatud teisiti.

6.2.10. Seltsi aktsionäride otsuseid on võimalik vastu võtta ka koosolekut kokku kutsumata seaduses sätestatud korras. Aktsionäride otsus on vastu võetud, kui selle poolt on antud üle poole kõigist Seltsi aktsiatega esindatud häältest, välja arvatud Seltsi põhikirja eelpool toodud punktides 6.2.7.1; 6.2.7.4; 6.2.7.5; 6.2.7.9; 6.2.7.12; 6.2.7.13 ja/või 6.2.7.14 ning ka punktides 6.3.2.2; 6.3.2.3; 6.3.2.11 ja 6.3.3 (kui need on esitatud aktsionäridele otsustamiseks) nimetatud küsimuste otsustamisel, millistes küsimustes on otsus vastu võetud, kui selle poolt on antud vähemalt 83% kõigist Seltsi aktsiatega esindatud häältest. Küsimustes, mille otsustamiseks on seadusega nõutud suurem häälteenamus, on Seltsi aktsionäride otsus vastu võetud, kui taolise otsuse poolt on antud seadusega nõutud arv hääli.

* 1. **Nõukogu**
     1. Nõukogu planeerib Seltsi tegevust, korraldab Seltsi juhtimist ning teostab järelevalvet Juhatuse tegevuse üle.
     2. Nõukogu pädevuses on:
        1. Seltsi tegevuse planeerimine ning Seltsi strateegia kinnitamine;
        2. Seltsi ja Seltsi tütarettevõtjate äriplaani ja aastaeelarve kinnitamine ning nendes tehtavate oluliste muudatuste kinnitamine;
        3. Seltsi ja Seltsi tütarettevõtjate finantsvõimenduse juhtpõhimõtete muudatuste kinnitamine;
        4. korralduste tegemine Juhatusele Seltsi juhtimise korraldamiseks ning Juhatuse tegevuse üle järelevalve teostamine;
        5. Juhatuse liikmete valimine ja tagasikutsumine;
        6. Juhatuse liikmete tööülesannete sisu ja tasustamise korra kindlaksmääramine;
        7. Seltsi ja Seltsi tütarettevõtjate tegevjuhtkonna koosseisu ning nende käsundus- või töölepingute tingimuste kindlaksmääramine lisaks punktides 6.3.2.5 ja 6.3.2.6 sätestatule;
        8. prokuristi nimetamine ja tagasikutsumine;
        9. muudatuste tegemine kasumi jaotamise ettepanekus;
        10. Üldkoosoleku päevakorra kindlaksmääramine;
        11. nõusoleku andmine Juhatusele punktis 6.3.3 nimetatud tehingute ja toimingute teostamiseks;
        12. teiste seaduse või Seltsi põhikirjaga Nõukogu pädevusse antud küsimuste otsustamine.
     3. Nõukogu nõusolek on Juhatusele vajalik järgmisteks tehinguteks ja toiminguteks eeldusel, et (i) nende heakskiitmine ei ole ei seaduse, ühegi kohalduva börsieeskirja ega Seltsi põhikirja kohaselt Üldkoosoleku pädevuses; ja (ii) vastav tehing, kulutus või muu toiming ei ole juba sõnaselgelt ja piisava detailsusega kinnitatud Seltsi ja Seltsi tütarettevõtjate nõuetekohaselt heaks kiidetud aastaeelarves või äriplaanis (välja arvatud punktides 6.3.3.3 ja 6.3.3.5 nimetatud tehingud, kulutused ja muud toimingud, mille peab alati heaks kiitma Nõukogu):
        1. Seltsi või Seltsi tütarettevõtja mistahes kulutuste heakskiitmine, mis ühe või mitme kulutuse summana (mistahes 12-kuulise perioodi jooksul) ületavad 650 000 (kuussada viiskümmend tuhat) eurot, kui Nõukogu ei määra eelnimetatust erinevaid piirmäärasid vastavalt punktile 6.3.3.17;
        2. Seltsi või Seltsi tütarettevõtja arendusprojektide ja investeeringute heakskiitmine, mille väärtus ületab 650 000 (kuussada viiskümmend tuhat) eurot, kui Nõukogu ei määra eelnimetatust erinevaid piirmäärasid vastavalt punktile 6.3.3.17;
        3. Seltsi või Seltsi tütarettevõtja poolt krediidi ja laenude andmine ja võtmine;
        4. Seltsi või Seltsi tütarettevõtja poolt mistahes garantii, käenduse või muu sarnase tagatise andmine, kui Seltsi ja Seltsi kõigi tütarettevõtjate poolt vastava majandusaasta jooksul antud garantiide, käenduste ja muude sarnaste tagatiste kogusumma ületaks 500 000 (viissada tuhat) eurot;
        5. Seltsi või Seltsi tütarettevõtja vara (sealhulgas kuid mitte ainult kinnisasjade ja registrisse kantud vallasasjade) täielik või osaline koormamine (sealhulgas täiendav koormamine) mistahes pandiga, hüpoteegiga või mistahes muul viisil;
        6. Seltsi või Seltsi tütarettevõtja poolt mistahes tegevusala lõpetamine või uue tegevusala käivitamine;
        7. Seltsi või Seltsi tütarettevõtja äritegevuse olemuses või tegevuspiirkonna osas oluliste muudatuste tegemine;
        8. Seltsi või Seltsi tütarettevõtja olulise äritegevuse lõpetamine, või olulise äritegevuse või selleks vajalike varade müümine, rentimine, koormamine, ümber korraldamine või nende muul moel võõrandamine;
        9. Seltsi või Seltsi tütarettevõtja poolt teistes äriühingutes osaluse omandamine, võõrandamine või lõpetamine, sealhulgas nii äriühingute asutamine kui lõpetamine ning sellega seotud aktsionäride või osanike vaheliste lepingute sõlmimine, lõpetamine ja muutmine;
        10. Seltsi või Seltsi tütarettevõtja poolt ettevõtte omandamine või võõrandamine, uue ettevõtte asutamine või selle tegevuse lõpetamine;
        11. Seltsi ja/või Seltsi tütarettevõtja poolt lepingupõhise ühisettevõtte, partnerluse, konsortsiumi või muu sarnase ettevõtmise loomine või lõpetamine;
        12. Seltsi või Seltsi tütarettevõtja tehingud (i) Juhatuse või Nõukogu liikmetega (välja arvatud tehingud Seltsi ja Nõukogu liikme vahel, mille otsustamine on Üldkoosoleku pädevuses) või teiste Seltsi ja Seltsi tütarettevõtjate juhtimisorganite liikmetega, või (ii) Seltsi aktsionäridega, kellele kuulub vähemalt 1/10 Seltsi emiteeritud ja kehtivatest aktsiatest, või (iii) käesoleva punkti 6.3.3.12 osades (i) või (ii) nimetatud isikute Seotud Osapooltega – välja arvatud Seltsi või Seltsi tütarettevõtja poolt igapäevase majandustegevuse raames turuhindade või Seltsi või Seltsi vastava tütarettevõtja tavapärase hinnakirja alusel sõlmitavad tehingud;
        13. Seltsi või Seltsi tütarettevõtja välisfiliaalide asutamine ja sulgemine;
        14. Seltsi tütarettevõtja põhikirja muutmine;
        15. Seltsi tütarettevõtja lõpetamine, ühinemine, jagunemine või ümberkujundamine;
        16. Seltsi või Seltsi tütarettevõtja poolt maksete peatamine või kompromissi sõlmimine oma võlausaldajatega, Seltsi või Seltsi tütarettevõtja saneerimis- või pankrotimenetluse algatamine – kui see ei ole juba nõutav kohustusliku kohalduva õiguse alusel;
        17. punktides 6.3.3.1 või 6.3.3.2 nimetatud piirmäärade muutmine.
     4. Punktis 6.3.3.12 nimetatud "**Seotud Osapool**“ tähendab mistahes äriühingu või isiku suhtes – mistahes teist äriühingut või isikut, kes teda otseselt või kaudselt Kontrollib, kes on otseselt või kaudselt tema Kontrolli all, või kellega ollakse otseselt või kaudselt ühiselt sama äriühingu või isiku Kontrolli all, ja füüsilise isiku puhul ka tema pereliikmeid, sugulasi või teisi seotud isikuid; sealjuures tähendab käesolevas punktis 6.3.4 nimetatud „**Kontroll**“ juriidilise isiku üle kontrolli omamist selle kaudu, et (i) omatakse üle 50% hääleõigustest (olenemata omatavate aktsiate arvust) või (ii) omatakse õigust määrata enamikku nõukogu, juhatuse või muu asjakohase juhtimisorgani liikmetest.
     5. Punktides 6.3.2 ja 6.3.3 nimetatud Seltsi „**tütarettevõtja**“ tähendab Seltsi igat tütarettevõtjat sõltumata sellest, kas Seltsi osalus selles tütarettevõtjas on otsene või kaudne.
     6. Nõukogu annab oma tegevusest aru Üldkoosolekule.
     7. Nõukogu koosneb üheksast (9) liikmest, kelle volituste tähtaeg on kolm (3) aastat. Nõukogu liikmed valitakse, määratakse ja kutsutakse tagasi alljärgnevalt:
        1. Viis (5) Nõukogu liiget valitakse Üldkoosolekul, kusjuures valituks loetakse isik, kes sai teistest enim hääli. Käesoleva põhikirja punkti kohaselt valitud Nõukogu liikme võib enne volituste tähtaja lõppu tagasi kutsuda, kui selle poolt on antud vähemalt 2/3 Üldkoosolekul aktsiatega esindatud häältest.
        2. Kummalgi Seltsi kahest (2) suurimast aktsionärist, kes omavad enim aktsiaid, on õigus määrata ja tagasi kutsuda kaks (2) Nõukogu liiget ühepoolse otsusega, mis esitatakse Juhatusele, seejuures peab otsus olema kas digitaalselt allkirjastatud või otsusel olev(ad) allkiri/allkirjad peavad olema notariaalselt kinnitatud. Ühelgi Seltsi aktsionäril ei ole käesoleva punkti 6.3.7.2 alusel õigust määrata ega tagasi kutsuda rohkem kui kaks (2) Nõukogu liiget. Aktsionäril on käesoleva punkti 6.3.7.2 alusel õigus tagasi kutsuda vaid samu Nõukogu liikmeid, kelle sama aktsionär on eelnevalt Nõukogu liikmeks määranud käesoleva punkti 6.3.7.2 alusel.
        3. Punktis 6.3.7.2 nimetatud otsuse kättesaamisel teeb Juhatus viivitamatult kõik vajaliku selleks, et vastav muudatus Nõukogu liikmete seas registreeritaks võimalikult kiiresti Eesti äriregistris.
     8. Nõukogu liikmed valivad endi hulgast Nõukogu esimehe, kes korraldab Nõukogu tegevust ja juhib Nõukogu koosolekuid. Nõukogu liikmed valivad endi hulgast ka Nõukogu aseesimehe, kes asendab Nõukogu esimeest seaduses sätestatud juhtudel.
     9. Nõukogu koosolekud toimuvad Seltsi asukohas vastavalt vajadusele, kuid mitte harvem kui 1 (üks) kord 3 (kolme) kuu jooksul. Teiste hulgas on igal Nõukogu liikmel ja igal aktsionäril, kelle aktsiatega on esindatud vähemalt 1/10 Seltsi aktsiakapitalist, õigus nõuda Nõukogu koosoleku kokku kutsumist; Nõukogu esimees kutsub koosoleku kokku pärast vastava taotluse kätte saamist nii kiiresti kui mõistlikult võimalik, kuid mitte hiljem kui kahe (2) nädala jooksul vastava taotluse saamisest. Kui Nõukogu esimees ei kutsu Nõukogu koosolekut kokku nimetatud tähtaja jooksul, on lisaks seaduses sätestatud isikutele õigus Nõukogu koosolek kokku kutsuda ka Nõukogu aseesimehel.
     10. Nõukogu koosoleku toimumisest ja selle päevakorrast teatatakse Nõukogu liikmetele ette vähemalt 10 (kümme) päeva. Nõukogu koosoleku teade ja materjalid saadetakse Nõukogu liikmetele elektroonilise posti teel. Iga Nõukogu koosolek korraldatakse viisil, mis võimaldab igal Nõukogu liikmel koosolekul osaleda ka elektrooniliste vahendite abil.
     11. Nõukogu koosolek on otsustusvõimeline, kui sellest võtab osa vähemalt viis (5) Nõukogu liiget. Nõukogu liiget ei või koosolekul ega otsuse tegemisel esindada teine Nõukogu liige ega kolmas isik.
     12. Nõukogu otsus loetakse vastuvõetuks, kui selle poolt hääletas vähemalt viis (5) Nõukogu liiget, v.a punktides 6.3.2.2; 6.3.2.3, 6.3.2.5, 6.3.2.9, 6.3.2.11 ja 6.3.3 nimetatud otsused, mille vastuvõtmiseks on vajalikud kõigi koosolekul osalenud Nõukogu liikmete poolthääled (kui koosolekul osaleb kaheksa (8) või vähem liiget) või vähemalt kaheksa (8) koosolekul osalenud Nõukogu liikme poolthääled (kui koosolekul osaleb üheksa (9) liiget). Kui mõni nõukogu liige ei või mistahes küsimuse hääletamisest osa võtta, lahutatakse vajalike poolthäälte arvust nende Nõukogu liikmete arv, kes hääletamisest osa võtta ei või. Kohalduvas õiguses sätestatud juhtudel rakendatakse suurema poolthäälte enamuse nõuet.
     13. Nõukogu koosolek protokollitakse. Protokollile kirjutavad alla kõik koosolekul osalenud Nõukogu liikmed ja koosoleku protokollija.
     14. Nõukogul on õigus otsuseid vastu võtta koosolekut kokku kutsumata. Nimetatud juhul saadab Nõukogu esimees elektroonilise posti teel otsuse eelnõu kõigile Nõukogu liikmetele, määrates tähtaja, mille jooksul Nõukogu liige peab esitama oma kirjaliku seisukoha. Juhul, kui Nõukogu liige ei teata nimetatud tähtaja jooksul, kas ta on otsuse poolt või vastu, loetakse, et ta hääletab otsuse vastu. Kui otsus tehakse käesolevas punktis sätestatud korras, on otsus vastu võetud, kui selle poolt antakse vähemalt viis (5) Nõukogu liikmete häält v.a punktides 6.3.2.2; 6.3.2.3, 6.3.2.5, 6.3.2.9, 6.3.2.11 ja 6.3.3 nimetatud otsused, milliseid on võimalik vastu võtta koosolekut kokku kutsumata vaid siis, kui nende poolt hääletavad vähemalt kaheksa (8) Nõukogu liiget. Kui mõni nõukogu liige ei või mistahes küsimuse hääletamisest osa võtta, lahutatakse vajalike poolthäälte arvust nende Nõukogu liikmete arv, kes hääletamisest osa võtta ei või. Kohalduvas õiguses sätestatud juhtudel rakendatakse suurema poolthäälte enamuse nõuet.
  2. **Juhatus**
     1. Juhatus on Seltsi juhtimisorgan, mis esindab ja juhib Seltsi ning korraldab selle raamatupidamist. Juhatus peab juhtimisel kinni pidama Nõukogu seaduslikest korraldustest. Seltsi põhikirja punktis 6.3.3 nimetatud tehinguid on Juhatusel õigus teha ainult Nõukogu nõusolekul.
     2. Juhatus koosneb kahest (2) kuni kolmest (3) liikmest, kes valitakse viieks (5) aastaks. Juhatuse liikmed valivad endi hulgast Juhatuse esimehe, kes korraldab Juhatuse tegevust.
     3. Juhatuse liikme (juhataja) õigused ja kohustused määratakse täpsemalt nendega sõlmitavas lepingus. Lepingu sõlmib, muudab või lõpetab Nõukogu.
     4. Juhul, kui Juhatuses on rohkem kui üks liige, võtab Juhatus otsused vastu koosolekul. Juhatuse koosoleku kutsub kokku Juhatuse esimees. Juhatuse koosolek on otsustusvõimeline, kui sellest võtab osa üle poole Juhatuse liikmetest. Juhatuse koosoleku otsus on vastu võetud, kui selle poolt hääletas üle poole koosolekul osalenud Juhatuse liikmetest. Igal Juhatuse liikmel on otsuse vastuvõtmisel üks hääl.
     5. Juhatuse pädevuses on:
        1. Seltsi tegevuse operatiivne juhtimine ja Seltsi esindamine ning majanduselu jooksvate küsimuste lahendamine;
        2. aktsionäride ja Nõukogu otsuste täideviimine;
        3. raamatupidamise aastaaruande, tegevusaruande ja kasumi jaotamise ettepaneku koostamine vastavalt seadusele;
        4. Seltsi raamatupidamise korraldamine;
        5. reservfondide moodustamine;
        6. aktsionäride poolt kinnitatud majandusaasta aruande esitamine äriregistrile;
        7. Seltsi tegevuse korraldamine;
        8. käskkirjade ja korralduste väljaandmine;
        9. töötajate tööle võtmine ja töölt vabastamine;
        10. otsuste vastuvõtmine küsimustes, mis ei kuulu vastavalt seadusele või Seltsi põhikirjale Nõukogu või Üldkoosoleku kompetentsi.
     6. Juhatuse liige ei võta osa hääletamisest, kui otsustatakse tema ja Seltsi vahelise tehingu tegemiseks nõusoleku andmist, samuti juhul, kui otsustatakse tehingu tegemist Seltsi ja juriidilise isiku vahel, milles sellisel Juhatuse liikmel või tema lähikondlasel (Tallinna Börsi reglemendi tähenduses) on oluline osalus (Tallinna Börsi reglemendi tähenduses).

1. **ESINDUSÕIGUS**

Seltsi võib kõigis õigustoimingutes esindada Juhatuse esimees üksinda ning ülejäänud Juhatuse liikmed koos vähemalt ühe teise juhatuse liikmega.

1. **MAJANDUSAASTA, ARUANDLUS, RESERVKAPITAL JA KASUMI JAOTAMINE**
   1. Seltsi majandusaasta algab 01. jaanuaril ja lõpeb 31. detsembril.
   2. Juhatus koostab Seltsi majandusaasta aruande ja esitab selle koos audiitori aruandega Nõukogule ja Üldkoosolekule. Majandusaasta aruande kinnitab Üldkoosolek.
   3. Kasumi jaotamise otsuse võtab vastu Üldkoosolek kinnitatud raamatupidamise aastaaruande alusel.
   4. Dividende makstakse aktsionäridele Üldkoosoleku otsuse alusel ja sellega ettenähtud ulatuses. Dividendi maksmise kord nähakse ette Üldkoosoleku otsusega.
   5. Seltsi reservkapitali suurus on 1/10 aktsiakapitalist. Reservkapital moodustatakse iga-aastastest puhaskasumi eraldistest, samuti muudest eraldistest, mis kantakse reservkapitali seaduse alusel. Igal majandusaastal kantakse reservkapitali vähemalt 1/20 puhaskasumist. Kui reservkapital saavutab Seltsi põhikirjas ettenähtud suuruse, lõpetatakse reservkapitali suurendamine puhaskasumi arvelt.

Reservkapitali võib Üldkoosoleku otsusel kasutada kahjumi katmiseks, kui seda ei ole võimalik katta Seltsi vabast omakapitalist, samuti Seltsi aktsiakapitali suurendamiseks. Reservkapitalist ei või teha aktsionäridele väljamakseid.

# AUDIITOR JA ERIKONTROLL

* 1. Audiitorite arvu määrab ja audiitorid nimetab Üldkoosolek, kes määrab ka audiitorite tasustamise korra. Audiitori võib nimetada teatud tähtajaks või teatud ülesande täitmiseks.
  2. Üldkoosolekul võivad aktsionärid, kelle aktsiatega on esindatud vähemalt 1/10 aktsiakapitalist, nõuda Seltsi juhtimise või varalise seisundiga seotud küsimustes erikontrolli korraldamise otsustamist ja erikontrolli läbiviija määramist. Kui Üldkoosolek erikontrolli korraldamist ei otsusta, võivad aktsionärid, kelle aktsiatega on esindatud vähemalt 1/10 aktsiakapitalist nõuda erikontrolli korraldamist ja erikontrolli läbiviija määramist kohtu poolt. Kui erikontrolli läbiviijad määrab Üldkoosolek, kinnitab Üldkoosolek ka nende tasustamise korra.
  3. Juhatuse ja Nõukogu liikmed peavad võimaldama erikontrolli läbiviijatele tutvumist kõigi erikontrolli läbiviimiseks vajalike dokumentidega ning andma vajalikku teavet. Erikontrolli läbiviijad peavad hoidma Seltsi ärisaladust.
  4. Erikontrolli läbiviijad koostavad erikontrolli tulemuste kohta aruande, mille esitavad Üldkoosolekule.

# SELTSI TEGEVUSE LÕPETAMINE

# Lõpetamise viisid: Seltsi tegevus lõpetatakse likvideerimise, ühinemise, jagunemise või ümberkujundamisega, või muul seaduses ettenähtud viisil.

# Likvideerimine

* + 1. Seltsi likvideerijad nimetab likvideerimisotsuse vastu võtnud Üldkoosolek, kui seadus ei näe ette teisiti. Likvideerijaid võib olla üks või mitu.
    2. Likvideerimise käigus allesjäänud Seltsi varast tehakse aktsionäridele väljamakseid seadusega ettenähtud korras. Väljamaksed võivad olla nii rahalised kui ka mitterahalised.
  1. **Ühinemine, jagunemine ja ümberkujundamine**

Seltsi ühinemine, jagunemine ja ümberkujundamine toimub seaduses ettenähtud korras.

Käesolev põhikiri on kinnitatud Seltsi aktsionäride otsusega \_\_ \_\_\_\_\_\_\_\_ 2021. aastal.